চমকের শেষ এখানেই নয়। কিছু ক্ষণের মধ্যেই গাড়ি আটকে পড়ল বিশাল ট্রাফিক জ্যামে। ততক্ষণে গলদঘর্ম হয়ে ছুটে এসেছেন কয়েক জন ট্রাফিক পুলিশ। জ্যাম ছাড়িয়ে গাড়ি পার করে তবে মিলল স্বস্তি। হাঁফ ছাড়লেন পুলিশ কর্তারা। আর হবে নাই বা কেন। এ তো আর যে সে গাড়ি নয়। খোদ দেশের প্রধানমন্ত্রী সওয়ার যে গাড়িতে, সেখানেই কি না ভুল!খোঁজ নিয়ে দেখা গেল গণ্ডগোল পাকিয়েছেন খোদ প্রধানমন্ত্রীর কনভয়কে পথ দেখানোর দায়িত্ব থাকা পুলিশকর্মীরাই। নয়ডা এবং দক্ষিণ দিল্লির মধ্যে যাতায়াতের সময় কমানোর জন্য কালকাজি মন্দির-বটানিক্যাল গার্ডেন লাইন বানিয়েছেন দিল্লি মেট্রো কর্তৃপক্ষ। বৃহস্পতিবার সকালে, ওই লাইনটি উদ্বোধনের জন্যই যাত্রা করেছিলেন প্রধানমন্ত্রী। তার আগেই ঘটে ওই বিপত্তি। এসএসপি লাভ কুমার জানিয়েছেন, প্রধানমন্ত্রীর কনভয়কে ভুল নির্দেশ দেওয়ার অভিযোগে সাব ইনস্পেক্টর দিলীপ ঘোষ এবং চালক জয়পালকে সাসপেন্ড করা হয়েছে। প্রধানমন্ত্রীর কনভয়কে পথ দেখিয়ে নিয়ে যাওয়ার দায়িত্বে ছিলেন ওই দুই পুলিশকর্মী। কিন্তু, ভুল নির্দেশ দেওয়ার ফলে গাড়িটি মহামায়া ফ্লাইওভারের উপর উঠে যায়। প্রায় দু’মিনিট জ্যামে আটকে ছিল গাড়িটি। পরে, ট্রাফিক পুলিশদের সহায়তায় ফের সঠিক পথধরে কনভয়। গোটা কনভয় পরিচালনার দায়িত্বে ছিলেন প্রবীণ আইপিএস অফিসার নিতিন তিওয়ারি। তিনি জানিয়েছেন, সফরের আগে বেশ কয়েক বার মহড়াও দেওয়া হয়েছিল।